A felszerelése és a próbajáratai után 1916. július 15-én lépett aktív szolgálatba, másfél hónappal a Skagerraki csata után. A "Hochseeflotte" 3. csatahajórajához "(Geschwader III)" osztották be. A hajó részt vehetett volna a csatában, de a szolgálatból kivont "Lothringen" csatahajóról áthelyezett legénységét ekkor épp szabadságolták. Építési költsége 49 millió aranymárka volt. Egyetlen elkészült és szolgálatba lépett testvérhajója a "Baden" volt. Az osztály másik két hajójának, a "Sachsen"nek és a "Württemberg"nek az építése félbemaradt. Átadásakor a "Bayern" parancsnoka Max Hahn sorhajókapitány volt. Ernst Lindemann – aki a "Bismarck" csatahajó kapitánya lesz a második világháború idején – rádiósként teljesített szolgálatot a "Bayern"en. Július 25-én III. Lajos bajor király látogatást tett az országa után elnevezett csatahajón, mely nem sokkal később rövid ideig - augusztus 7. és 16. között - a "Kaiserliche Marine" zászlóshajójaként is szolgált.